Næsten fire millioner togrejser vest for Storebælt er siden 2013 forsvundet. Det svarer ifølge tal fra Danmarks Statistik til, at mere end 15 procent af alle togpassagerer i Jylland og på Fyn har valgt toget fra.

Det skriver Morgenavisen Jyllands-Posten søndag.

Udviklingen er fortsat i 2018, hvor DSB har mistet yderligere tusindvis af kunder.

På Sjælland, hvor trængslen på vejene vokser kraftigt, holder togene til gengæld nogenlunde på kunderne. Her har S-togene siden 2016 imidlertid også mistet passagerer.

Udviklingen bekræftes af underdirektør Aske Wieth-Knudsen fra DSB.

Han peger på en øget konkurrence fra billige biler, nye og billige fjernbusser samt problemer med sporarbejder, nye togsignaler, forsinkelser og aflysninger som hovedårsager.

- Toget er kommet i en helt anden konkurrencesituation. Derfor oplever vi tilbagegang, siger han.

Aske Wieth-Knudsen tror dog på, at kunderne kan vindes tilbage - blandt andet via lavere billetpriser.

Jyllands-Posten har talt med flere pendlere, som bekræfter Aske Wieth-Knudsens vurdering af årsagerne til kundeflugten.